# John de Worcester

John de Worcester (mort v. 1140) fou un monjo i cronista anglès, del priorat de Worcester, conegut per ser l'autor del Chronicon ex chronicis.

## Chronicon ex chronicis

El Chronicon ex chronicis és una història del món que comença des de la seva creació i finalitza amb els fets de l'any 1140. L'esquema cronològic està basat en la crònica de Marianus Scotus de Mainz (m. 1082). La seva importància rau en la informació que aporta sobre la història d'Anglaterra.

### Autoria

La major part d'aquesta obra, el contingut fins a l'any 1117 o 1118, fou antigament atribuït al monjo Florentius de Worcester perquè en la secció de l'any 1118 esmenta la mort d'aquest Florentius i lloa la seva capacitat com a cronista. Segons aquest punt de vista, John de Worcester només hauria estat un continuador, que hauria escrit la part final del llibre. Això no obstant, hi ha dues objeccions envers aquesta teoria: en primer lloc, no hi ha un canvi d'estil en la redacció i, en segon, alguns paràgrafs anteriors a la informació del 1118 es basen en la Historia novorum d'Eadmer de Canterbury, que es va escriure posteriorment, entre 1121 - 1124.
L'opinió majoritària avui dia és que John de Worcester va ser el principal autor i compilador d'aquesta obra. En les pàgines sobre la història dels anys 1128 i 1138 i en dos manuscrits (CCC MS 157 i la Chronicula), escrits per la seva pròpia mà, consta el seu nom com a autor. El bisbe Wulfstan de Worcester, narra haver-lo vist escrivint aquesta crònica i també en va ser testimoni el cronista anglonormand Orderic Vitalis quan va visitar el priorat de Worcester.

### Manuscrits

Han sobreviscut cinc manuscrits del Chronicon ex chronicis més un fragment d'un sol full:
* MS 157 (Oxford, Corpus Christi College).
* MS 502 (Dublin, Trinity College).
* MS 42 (Londres Lambeth Palace).
* MS Bodley 297 (Oxford, Bodleian Library).
* MS 92 (Cambridge, Corpus Christi College).
A més hi ha la Chronicula, una obra resumida del Chronicon ex chronicis: MS 503 (Dublín, Trinity College), escrita per John de Worcester el 1123.

### Fonts documentals

Pel que fa als apartats sobre història d'Anglaterra, es creu que John va fer servir nombroses fonts documentals, algunes de les quals ja no existeixen:
* Una versió desconeguda de la Crònica anglosaxona, possiblement una traducció al llatí. John podria haver fet servir el mateix text que Guillem de Malmesbury, qui en la seva Gesta regum anglorum inclou material semblant que no s'ha trobat en altres textos.
* Beda, Historia Ecclesiastica (fins a l'any 731)
* Asser, Vita Ælfredi
* Hagiografies de sants dels segles x i xi,
** Vida de sant Dunstan escrit per l'autor B, Vida d'Adelard de Gant i la Vida d'Osbern de Canterbury
** Byrhtferth, Vida de sant Oswald de Worcester
** Osbern de Canterbury, Vida de sant Alphege
* Eadmer de Canterbury, Historia novorum (1066–1122)
* Relats dels seus contemporanis i el saber popular.

## Referències

* ↑ Keynes, 2001, p. 188.
* ↑ Gransden, 1992, p. 117.
* ↑ Hodgkin, 1906, p. 502.
* ↑ Gransden, 1974, p. 144.
* ↑ Orderic Vitalis, Historia Ecclesiastica, llibre III
* ↑ John de Worcester, 1128, p. 380, MS 157.

## Bibliografia

* Gransden, Antonia. Legends, traditions and history in medieval England. Hambledon, 1992.
* Gransden, Antonia. Historical writing in England c. 550 to 1307. Vol 1, 1974.
* Keynes, Simon. «Florence». A: The Blackwell Encyclopaedia of Anglo-Saxon England. Oxford: Blackwell, 2001.
* Hodgkin, Thomas. «The History of England from the Earliest Times to the Norman Conquest». A: The Political History of England 1. Longmans, 1906.
* John de Worcester. The Chronicle of John of Worcester. Oxford: Corpus Christi College, 1128.